Ёлка-вясёлка
*Уладзімір Мацвеенка*

Надвячоркам у бары

Гуртам збегліся звяры,

Каб наладзіць карагод

I паклікаць Новы год.

Падказаў адразу Лось:

— Побач тут палянка ёсць,

На ёй ёлка гожая,

Стройная, прыгожая...

Першым шэры Воўк прыбег

I вакол расчысціў снег.

Тут Вавёрка з дрэва — скок,

Развязала свой мяшок:

— Ёсць грыбы, арэхаў з дзесяць,

Трэба будзе іх развесіць…

Прапішчала з норкі мышка:

— А ў мяне старая шышка.

Зай тры морквіны прынёс

I расчуліў аж да слёз,

Як сказаў: «На жаль, сябры,

Засталося толькі тры…»

А Лісіца ўздыхае:

— Нам чагосьці не хапае…

— Паглядзіце! — крыкнуў хтосьці,

Дзед Мароз шыбуе ў госці!..

Дзед як выйшаў на паляну,

На звяроў з усмешкай глянуў:

— Не сумуйце! Як магу,

Вам, сябры, дапамагу.

Ёлку ён паварушыў,

Шэранню прыцярушыў

I паклікаў:

— Снегіры,

Не хавайцеся ў бары,

На паляну прылятайце

I на ёлачку сядайце!

Прыляцелі снегіры,

Як чырвоныя шары,

I, нібыта на арэлі,

На галінкі важна селі.

Упрыгожаная ёлка

Зазіхцела, як вясёлка.

I запляскалі ўсе ў ладкі,

I наўкруг пайшлі ўпрысядкі…